DXXXV.  Privilegium pro monasterio SS. Laurentii et Hilari.   (Anno 1145-1153.) [LE BEUF,  Mémoires d' Auxerre,  II, p. 265.]
Author: Eugenius III

EUGENIUS episcopus, servus servorum Dei, dilectis filiis HUGONI abbati ecclesiae Beatorum Laurentii et Hilari de abbatia ejusque fratribus tam praesentibus quam futuris, canonicam vitam professis, in perpetuum.

Ad hoc nobis a Deo pastoralis cura commissa est ut beneplacentem Deo religionem modis omnibus laboremus statuere et statutam exacta diligentia conservare. Eapropter, dilecti in Domino filii, vestris justis postulationibus clementer annuimus, et praefatam ecclesiam in qua divino mancipati estis obsequio sub B. Petri et apostolica protectione suscipimus et praesentis scripti privilegio communimus; statuentes ut quascunque possessiones, quaecunque bona eadem ecclesia inpraesentiarum juste et canonice possidet, aut in futurum concessione pontificum, largitione regum vel principum, oblatione fidelium seu aliis justis modis, Deo propitio, poterit adipisci firma vobis vestrisque successoribus et illibata permaneant. In quibus haec nominatim duximus adnotanda: Ab Hugone videlicet bonae memoriae Altissiodorensi episcopo, suisque praedecessoribus, sicut ejusdem episcopi scripto continetur, ecclesiam Beati Eusebii Altissiodorensis, ecclesiam S. Mamertini praefatae ecclesiae S. Eusebii subditam; ecclesiam S. Cyrici de Coslun, ecclesiam Sancti Symphoriani de Traciaco, ecclesiam Sancti Domnoleni confessoris, ecclesiam Sancti Martini de Tronciaco, ecclesiam Sancti Quintini martyris, ecclesiam Sancti Martini de Garchiaco, ecclesiam Sancti Symphoriani de Curte, ecclesiam Beati Petri de Domno Petro, ecclesiam Sancti Juliani de Tauriaco; praeterea ecclesiam Sancti Simeonis, salvo jure infirmorum, ecclesiam de Tillio, salvo jure Altissiodorensis episcopi. A canonicis autem Sancti Cyrici Nivernensis ecclesiae sicut eorum scripto continetur, ecclesiam Sanctorum confessorum Lupi et Gildardi cum omnibus ad ipsam pertinentibus; quae bonae memoriae Hugo tertius Nivernensis ecclesiae episcopus eis concesserat; item quoque Nivernenses canonici, statuentes ut si aliquis eorum se ad eamdem ecclesiam in arctiori vita Deo serviturus transferret, vitae gratia praebendam quam apud eos habuerat, donec viveret, retineret; praebendam vero quam in monasterio S. Mariae in depositione aliqui fratrum suorum per triginta dies habebant eidem Sancti Gildardi ecclesiae concesserunt. Item ex dono praefati Altissiodorensis episcopi annualia canonicorum Sancti Stephani. A Leodegario autem Bituricensi archiepiscopo ecclesiam Sancti Hilarii de Gondiliaco. Hugo denique bonae memoriae Nivernensis episcopi, praefatae ecclesiae Sancti Gildardi concessit ecclesiam de Urziaco, domum cum pomario, terram, prata et caetera quae Bruno canonicus possederat, et ecclesiam Sancti Martini de Odilonevilla. Item Fromundus praefati episcopi successor praebendas integras Nivernensium canonicorum quocunque modo ipsi eas habere desinerent, eidem ecclesiae per annum habendas concessisset, nisi forte apud S. Martinum quis eorum vitam mutaverit, ibi enim in vita sua praebendam habebit; post mortem vero ad canonicos Sancti Gildardi per annum, ut diximus, praebenda ipsa transibit. Praeterea ecclesiam de Albiniaco praeter id quod in ea habent monachi de Diana; stagnum quoque cum molendino juxta eamdem ecclesiam, domum quae fuit Hugonis canonici Sancti Cyrici. Decernimus ergo ut nulli omnino hominum liceat dictam Sanctorum Laurentii et Hilarii ecclesiam temere perturbare, aut ejus possessiones auferre, vel ablatas retinere, minuere, seu quibuslibet molestiis fatigare; sed omnia integra conserventur eorum, pro quorum gubernatione et sustentatione concessa sunt, usibus omnimodis profutura, salva sedis apostolicae auctoritate, et dioecesanorum episcoporum canonica justitia. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non se congrua satisfactione correxerit, potestatis honorisque sui dignitate careat, reamque se divino judicio existere de perpetrata iniquitate cognoscat et a sacratissimo corpore et sanguine Domini nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco sua jura servantibus sit pax Domini nostri Jesu Christi quatenus et hic fructum bonae actionis percipiant et apud districtum judicem praemia aeternae pacis inveniant. Amen, amen, amen.